กรุ๊ปลีสเน้นคุมเอ็นพีแอล
กรุ๊ปลีสตั้งเป้าคุมเอ็นพีแอลต่ำ 5% ไม่เน้นขยายสินเชื่อในไทย ทำตลาดเพื่อนบ้านแทน
16 ก.พ. 2559

กรุ๊ปลีสตั้งเป้าคุมเอ็นพีแอลต่ำ 5% ไม่เน้นขยายสินเชื่อในไทย ทำตลาดเพื่อนบ้านแทน
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส เปิดเผยว่า ทิศทางธุรกิจเช่าซื้อรถจักรยานยนต์ในไทยปีนี้ยังเน้นความระมัดระวังเช่นเดียวกับปีที่แล้ว ไม่เน้นขยายสินเชื่อมากนัก โดยเป้าหมายหลัก คือ การลดหนี้ที่ไม่ก่อให้เกิดรายได้ (เอ็นพีแอล) ลงจาก 5% ของสินเชื่อรวมเมื่อสิ้นปี 2558 
ทั้งนี้ แม้ว่ารัฐบาลจะมีแผนเร่งรัดโครงการลงทุนและมาตรการกระตุ้นเศรษฐกิจระยะสั้นเพื่อเพิ่มกำลังซื้อ แต่เศรษฐกิจไทยยังไม่มีความชัดเจนว่าจะฟื้นตัวขึ้นดีจริงหรือไม่ บริษัทจึงยังกังวลเรื่องเอ็นพีแอล แต่แนวโน้มปี 2557-2558 เอ็นพีแอลทยอยปรับลดลงต่อเนื่อง และเชื่อว่าทิศทางยังคงลดลงในระยะต่อไป
สำหรับแนวโน้มสินเชื่อปีนี้คาดว่าจะทรงตัว หลังจากปี 2558 พอร์ตสินเชื่อรวมในไทยหดตัว 15% อยู่ที่ 4,700 ล้านบาท จาก 5,500 ล้านบาท เมื่อปี 2557 และหากเศรษฐกิจเอื้ออำนวย ปีนี้มีความเป็นไปได้ว่าบริษัทจะมีกำไรสุทธิต่อไตรมาสเฉลี่ย 100-120 ล้านบาท เพราะไม่ต้องตั้งสำรองเพิ่มขึ้นมาก โดยไตรมาส 4 ปี 2558 ธุรกิจในไทยมีกำไรสุทธิ 90 ล้านบาท เพิ่มขึ้น 28%
นายมิทซึจิ กล่าวว่า ตลาดอื่นในอาเซียนประสบความสำเร็จเกินคาด โดยกัมพูชามีกำไรสุทธิถึง 100 ล้านบาท ลาวคุ้มทุนเร็วและทำกำไรได้ 2.5 ล้านบาทในเวลา 7 เดือน ส่งผลให้ปี 2558 มีกำไรสุทธิ 582.89 ล้านบาท เพิ่มขึ้นถึง 395.15% และปีนี้ตั้งเป้าสินเชื่อเติบโต 100% เป็น 1.8 หมื่นล้านบาท 
สำหรับแผนกลยุทธ์ในปีนี้จะเปิดตลาดใหม่ที่อินโดนีเซีย โดยกรุ๊ปลีสได้จดทะเบียนร่วมทุนกับกลุ่มธนาคารเจ ทรัสต์ และคาดว่าจะได้ใบอนุญาตจากทางการอินโดนีเซียภายในไตรมาสแรกปีนี้ และเริ่มดำเนินธุรกิจในไตรมาส 2 พร้อมทั้งมองลู่ทางธุรกิจในเมียนมาและเวียดนามต่อไป ในลักษณะการเป็นพันธมิตรกับธุรกิจท้องถิ่นเหมือนเดิม
นอกจากนี้ ยังพัฒนาโมเดลดิจิทัลไฟแนนซ์มาใช้ในการให้บริการลูกค้า ตั้งแต่การวิเคราะห์สินเชื่อ อนุมัติสินเชื่อ และการชำระหนี้ ผ่านโทรศัพท์มือถือ เพื่อให้ลูกค้าเข้าถึงสินเชื่อได้ง่ายขึ้น